หุ้นปตท.สผ.อาการลูกผีลูกคน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

อึ้ง!อินโดฯจ้องฟ้อง7หมื่นล. ASPชี้หากผิดกดกำไร39%
โพสต์ทูเดย์ — มอนทารายังหลอนหุ้น PTTEP ผวาอินโดนีเซียเรียกค่าเสียหายถึง 7 หมื่นล้าน ระยะสั้นโบรกเกอร์แนะเลี่ยงลงทุน บริษัทยันยังไม่ได้รับเรื่องฟ้องร้อง
นักลงทุนยังคงขายหุ้นบริษัท ปตท. สำรวจและผลิตปิโตรเลียม (PTTEP) หรือ ปตท.สผ. ออกมาอีกครั้งหนึ่งในวันที่ 25 ส.ค. กดราคาหุ้นร่วงลง 0.50 บาท ปิดที่ 143 บาท เพราะสับสนถึงยอดเงินค่าเสียหายที่ทางรัฐบาลอินโดนีเซียเรียกร้องจากบริษัทกรณีทำน้ำมันรั่วไหลลงสู่ทะเลติมอร์ โดยมีข่าวว่าอินโดนีเซียจะเรียกร้องค่าชดเชยจำนวน 20 ล้านล้านรูเปียห์ (2,230 ล้านเหรียญสหรัฐ) หรือราว 70 หมื่นล้านบาท เป็นอย่างต่ำ ซึ่งเพิ่มขึ้นมากเมื่อเทียบกับจำนวน 780 ล้านเหรียญสหรัฐ หรือประมาณ 2.5 หมื่นล้านบาท ที่มีข่าวก่อนหน้านี้ 
อย่างไรก็ตาม นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ ปตท.สผ. กล่าวว่า ปัจจุบันบริษัทยังไม่ได้รับการเรียกร้องค่าชดเชยความเสียหายจากทางอินโดนีเซีย และยังไม่ได้รับหลักฐานใดๆ ที่เกี่ยวข้องกับความเสียหายดังกล่าว 
ทั้งนี้ ปัญหานี้ทาง ปตท.สผ. ไม่ได้นิ่งนอนใจ เพราะเมื่อมีข่าวเรื่องรัฐบาลอินโดนีเซียจะเรียกร้องค่าเสียหายวงเงิน 780 ล้านเหรียญสหรัฐ ออกมาในวันที่ 24 ส.ค.ที่ผ่านมา ทางผู้บริหารของ ปตท.สผ. ได้มีการประชุมทางโทรศัพท์กับนักวิเคราะห์ทันที และยืนยันว่าบริษัทไม่ได้รับผลกระทบที่รุนแรงจากกรณีที่รัฐบาลอินโดนีเซียจะฟ้องร้อง
บริษัทหลักทรัพย์ (บล.) เอเซีย พลัส (ASP) มองว่า กรณีเลวร้ายสุดจะส่งผลกระทบต่อประมาณการกำไรปีนี้ถึง 39.7% หรือจะทำให้กำไรลดลงเหลือราว 2.47 หมื่นล้านบาท เพราะคาดว่าวงเงินที่เคลมประกันได้ 50 ล้านเหรียญสหรัฐ ก่อนหน้าจะไม่เพียงพอ เพราะถูกใช้ในการขจัดคราบน้ำมันไปแล้ว ดังนั้นหากต้องจ่ายค่าเสียหายครั้งนี้จะทำให้ค่าใช้จ่ายเพิ่มขึ้นในอนาคต และจะกระทบต่อมูลค่าพื้นฐานเพียง 4.85 บาทต่อหุ้น 
สำหรับการลงทุนในหุ้น PTTEP ระยะสั้นแนะหลีกเลี่ยงการลงทุน เพราะเชื่อว่าประเด็นข่าวดังกล่าวจะกดดันราคาหุ้นอย่างต่อเนื่องหากยังไม่มีข้อสรุปที่ชัดเจน แม้ว่าการฟ้องร้องยังต้องใช้เวลาอีกนานกว่าจะมีข้อสรุปก็ตาม 
บล.เอเซีย พลัส ระบุว่า กรณีมอนทารายังวางใจไม่ได้ เพราะขณะนี้ผลสรุปชัดเจน การเจรจากับทางออสเตรเลียยังไม่ออกมา และจะต้องรอการจัดตั้งรัฐบาลใหม่ ซึ่งในเบื้องต้นฝ่ายวิจัยยังคงเชื่อว่าข้อสรุปที่ออกมาบริษัทจะต้องจ่ายค่าปรับสำหรับการขุดเจาะหลุมไม่รอบคอบจนทำให้เกิดความเสียหายขึ้น และอาจจะมีออกหลักเกณฑ์ที่เข้มงวดมากขึ้นสำหรับการขุดเจาะหลุมในครั้งต่อไป แต่หากเกิดกรณีเลวร้ายถึงขั้น PTTEP ถูกยกเลิกใบอนุญาตโครงการมอนทารา จะทำให้ PTTEP ต้องบันทึกการตัดจำหน่ายราว 1,000 ล้านเหรียญสหรัฐ 
บล.กรุงศรีอยุธยา ระบุว่า วงเงินประกันที่ครอบคลุมความเสียหายบุคคลที่ 3 จำนวน 50 ล้านเหรียญสหรัฐ ส่วนใหญ่ถูกใช้ไปเพื่อการขจัดคราบน้ำมันที่เกิดขึ้น และการศึกษาผลกระทบทางสิ่งแวดล้อมแล้ว ดังนั้นบริษัทจะมีค่าใช้จ่ายเกิดขึ้นประมาณ 2.5 หมื่นล้านบาท หรือ 7.0 บาทต่อหุ้น